Преузето са <https://pravno-informacioni-sistem.rs>

Службени гласник РС 75/2025, Датум: 22.8.2025.

**4155**

На основу члана 20. став 3. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15, 101/16, 35/23, 92/23 и 94/24),

Министар пољопривреде, шумарства и водопривреде доноси

**ПРАВИЛНИК**

**о измени Правилника о условима и начину остваривања права на подстицаје у сточарству за краве за узгој телади за тов**

Члан 1.

У Правилнику о условима и начину остваривања права на подстицаје у сточарству за краве за узгој телади за тов (,,Службени гласник РСˮ, бр. 27/23 и 14/24), члан 2. мења се и гласи:

„Члан 2.

Право на подстицаје остварује правно лице, предузетник и физичко лице – носилац комерцијалног породичног пољопривредног газдинства, које испуњава услове прописане законом којим се уређују подстицаји у пољопривреди и руралном развоју и које је у Регистру пољопривредних газдинстава (у даљем тексту: Регистар) пре подношења захтева за остваривање права на подстицаје извршило обнову регистрације за текућу годину, осим ако је ново комерцијално породично пољопривредно газдинство, односно пољопривредно газдинство први пут уписано у Регистар у текућој години у којој се подноси захтев за остваривање права на подстицаје.

Лице из става 1. овог члана остварује право на подстицаје за краву отељену у периоду од 1. априла претходне календарске године до 31. марта текуће календарске године.

Испуњеност прописаних услова за остваривање права на подстицаје утврђује се на основу података на дан подношења захтева.

Право на подстицаје за исто грло остварује се једном за једну календарску годину.”

Члан 2.

Овај правилник ступа на снагу наредног дана од дана објављивања у „Службеном гласнику Републике Србије”.

Број 003261447 2025 14840 007 001 012 001

У Београду, 7. августа 2025. године

Министар,

проф. др **Драган Гламочић,** с.р.